Barcelona, 18 de setembre de 2019
L'Escola d'Administració Pública de Catalunya ha acollit aquest dimecres 18 de setembre la Jornada de la Revista de Llengua i Dret "40 anys de legislació lingüística: balanç i reptes de futur", en el marc del 40è aniversari del restabliment de l'Escola.
L'acte ha estat inaugurat per Eulàlia Pla, sub-directora general de Recerca i de Formació en Alta Direcció, i Eva Pons, directora de la Revista de Llengua i Dret.
La jornada ha analitzat, de la mà d'experts i professionals en la matèria, l'evolució de la legislació lingüística des de cinc perspectives sectorials: l'ensenyament, l'ús institucional, el món socioeconòmic, els mitjans de comunicació i el sector audiovisual, i la toponímia.
Així mateix, una taula rodona ha ofert un espai per debatre les fites assolides i els reptes actuals.
La jornada ha finalitzat amb unes conclusions sobre l'estat del reconeixement i la garantia del plurilingüisme i els drets lingüístics, i les perspectives de futur.
L'acte ha tingut lloc en el marc del 40è aniversari del restabliment de l'Escola: l'EAPC, fundada l'any 1912, es va restablir el 1979 a l'inici d'un període de recuperació de les institucions d'autogovern en què es van aprovar, no només a Catalunya sinó també a la resta de territoris, les primeres regulacions lingüístiques.
L'any 1983 l'Escola va crear la Revista de Llengua i Dret, la qual des del primer número inclou la secció 'Legislació, jurisprudència i documentació', que ha documentat ininterrompudament les novetats legislatives i jurisprudencials en matèria de dret lingüístic.
L'equip de cronistes que han fet possible aquesta secció es reuneix per primer cop i, coincidint amb aquesta trobada, l'EAPC i el Consell de Redacció els volen reconèixer la seva tasca, professionalitat i perseverança.
Obertura institucional, a càrrec d'Eulàlia Pla, sub-directora general de Recerca i Formació en Alta Direcció de l'Escola d'Administració Pública de Catalunya.
Presentació de la Jornada, a càrrec d'Eva Pons, directora de la Revista de Llengua i Dret.
El dret lingüístic en la toponímia, a càrrec de Valeria Piergigli, Universitat de Siena.
El dret lingüístic en l'ensenyament, a càrrec d'Iñigo Urrutia, Universitat del País Basc.
El dret lingüístic en l'ús institucional, a càrrec de Lluís Segura, Institut d'Estudis Autonòmics del Govern de les Illes Balears.
El dret lingüístic en el món socioeconòmic, a càrrec d'Alba Nogueira, Universitat de Santiago de Compostel·la.
El dret lingüístic en els mitjans de comunicació i el sector audiovisual, a càrrec de Mercè Teodoro, advocada.
Debat moderat per Joan Ramon Solé, Direcció General de Política Lingüística de la Generalitat de Catalunya.
Vídeo d'experts internacionals, presentació a càrrec d'Elvira Riera, responsable de Recerca i Publicacions de l'Escola d'Administració Pública de Catalunya.
Taula rodona: "Perspectives actuals del dret lingüístic: la visió dels cronistes", moderat per Elvira Riera, responsable de Recerca i Publicacions de l'Escola d'Administració Pública de Catalunya.
- Narcís Mir, Secretaria d'Acció Exterior i de la Unió Europea de la Generalitat de Catalunya
- Agustí Pou, Universitat de Barcelona
Conclusions de la Jornada, a càrrec d'Antoni Milian, Universitat Autònoma de Barcelona.
Cloenda institucional, a càrrec de Núria Guevara, cap del Servei de Recerca, Documentació i Publicacions de l'Escola d'Administració Pública de Catalunya.
Podeu consultar el resum de les principals aportacions de la jornada al Blog de la Revista de Llengua i Dret.
Jornada de la Revista de Llengua i Dret en el marc dels 40 anys del restabliment de l'EAPC